Հավելված N 1

ՀՀ կառավարության 2021 թվականի

\_\_\_\_\_\_\_\_\_\_\_\_\_\_ «\_\_\_\_»–ի որոշման

**ԱԶԳԱՅԻՆ ՌԱԶՄԱՎԱՐՈՒԹՅՈՒՆ**

**ԱՂԵՏՆԵՐԻ ՌԻՍԿԻ ԿԱՌԱՎԱՐՄԱՆ**

**Բ Ո Վ Ա Ն Դ Ա Կ ՈՒ Թ Յ ՈՒ Ն**

1. **ՆԵՐԱԾՈՒԹՅՈՒՆ ----------------------------------------------------------------------------- 3**
2. **II. ՌԱԶՄԱՎԱՐՈՒԹՅԱՆ ՄՇԱԿՄԱՆ ՈՒ**

**ՁԵՎԱՎՈՐՄԱՆ ՀԻՄՔԵՐԸ------------------------------------------------------------------ 6**

1. **III. ՆԵՐԿԱ ԻՐԱՎԻՃԱԿԸ -------------------------------------------------------------------- 7**
2. **IV. ՌԱԶՄԱՎԱՐՈՒԹՅԱՆ ԻՐԱԿԱՆԱՑՄԱՆ**

**ՆՊԱՏԱԿԸ ԵՎ ԽՆԴԻՐՆԵՐԸ ------------------------------------------------------------- 12**

1. **V. ՌԱԶՄԱՎԱՐՈՒԹՅԱՆ ԻՐԱԿԱՆԱՑՄԱՆ ՌԻՍԿԵՐԸ ԵՎ**

**ՈԼՈՐՏԻ ՄԱՐՏԱՀՐԱՎԵՐՆԵՐԸ ------------------------------------------------------ 13**

1. **VI. ՌԱԶՄԱՎԱՐՈՒԹՅԱՆ ԻՐԱԿԱՆԱՑՄԱՆ ՀԻՄՆԱԿԱՆ ԳՈՐԾՈՂՈՒԹՅՈՒՆՆԵՐԸ ------------------------------------------------------------------ 17**
2. **VII. ՇԱՀԱՌՈՒՆԵՐԸ ԵՎ ԴԵՐԱԿԱՏԱՐՆԵՐԸ ---------------------------------------- 19**
3. **VIII. ՄԻՋԱԶԳԱՅԻՆ ՓՈՐՁԸ -------------------------------------------------------------- 27**
4. **IX. ԱԿՆԿԱԼՎՈՂ ԱՐԴՅՈՒՆՔՆԵՐԸ ---------------------------------------------------- 28**
5. **X. ՌԱԶՄԱՎԱՐՈՒԹՅԱՆ ԳՈՐԾԸՆԹԱՑԻ ՂԵԿԱՎԱՐՄԱՆ, ՄՈՆԻԹՈՐԻՆԳԻ ԵՎ ԳՆԱՀԱՏՄԱՆ ԸՆԹԱՑԱԿԱՐԳԵՐԸ ----------------------------------------------- 30**
6. **XI. ՌԱԶՄԱՎԱՐՈՒԹՅԱՆ ԻՐԱԿԱՆԱՑՄԱՆ**

**ՖԻՆԱՆՍԱԿԱՆ ԱՂԲՅՈՒՐՆԵՐԸ ------------------------------------------------------ 31**

**I. ՆԵՐԱԾՈԻԹՅՈՒՆ**

Համաշխարհային կլիմայական փոփոխությունների և անընդհատ աճող ուրբանիզացիայի պայմաններում մարդկային գործունեությամբ պայմանավորված բացասական ազդեցությունները երկրաֆիզիկական և հիդրոօդերևութաբանական վտանգավոր երևույթների բարձր հաճախականության համադրությամբ կարող են առաջացնել փոխկապակցված ռիսկեր՝ սպառնալով ազգաբնակչության կյանքին և բնականոն կենսագործունեությանը։

Հայաստանի Հանրապետության առջև ծառացած կարևորագույն խնդիրներից է պաշտպանել բնակչությունը, տնտեսությունը, շրջակա միջավայրը բնական և տեխնածին վտանգավոր երևույթներից, ինչպես նաև բնապահպանական, տեխնոլոգիական և կենսաբանական վտանգներից: Ուստի աղետների ռիսկի արդյունավետ կառավարումն անհրաժեշտ պայման է պետության կայուն զարգացման համար:

Աղետների ռիսկի կառավարման ոլորտի իրավական դաշտը կանոնակարգված է, սակայն այն ունի շարունակական կատարելագործման կարիք` ելնելով արդի մարտահրավերներից:

Աղետների ռիսկի կառավարման ոլորտում միջազգային գործունեության ուղղությամբ Հայաստանի Հանրապետությունը`

1) միացել է հնարավոր արտակարգ իրավիճակներ առաջացնող երևույթների, արտակարգ իրավիճակների կառավարման, հետևանքների նվազեցման և վերացման վերաբերյալ Միավորված ազգերի կազմակերպության (այսուհետ՝ ՄԱԿ) և Եվրոպայի խորհրդի նաև Եվրամիության շրջանակներում կնքված մի շարք կոնվենցիաների և համաձայնագրերի.

2) արտակարգ իրավիճակներին հակազդման և փոխօգնության բնագավառում համա­գործակցում է ՄԱԿ-ի մարդասիրական գործերի համակարգման գրասենյակի, սահմանակից ու տարածաշրջանի պետությունների հետ.

3) որպես ՄԱԿ-ի անդամ երկիր, 2015 թվականին միացել է Աղետների ռիսկի նվազեցման Սենդայի 2015-2030 թվականների գոր­ծո­ղությունների ծրագրին, որը սահմանում է աղետների ռիսկի նվազեցման բնագավառում պետությունների կողմից անհրաժեշտ ոլորտային և միջոլորտային նպատակաուղղված գործողություններ՝ տեղական, ազգային, տարածաշրջանային և գլոբալ մակարդակներում. Աղետների ռիսկի նվազեցման Սենդայի 2015-2030 թվականների գոր­ծո­ղությունների ծրագրի թիրախային խնդիրների սահմանմամբ անդամ պետություններին հորդորվում էր մինչև 2020 թվականը մշակել և ընդունել աղետների ռիսկի կառավարման ազգային ռազմավարություն, ինչը հնարավոր է դարձնում աղետների ռիսկի նվազեցման, դիմակայունության բարձրացման միջոցառումների իրականացումն ազգային, տարածաշրջանային և տեղական մակարդակներում։ Հայաստանն այս գործընթացում դարձավ Սենդայի 2015-2030 թվականների գոր­ծո­ղությունների ծրագրին պահանջներին համապատասխանող աղետների ռիսկի կառավարման ազգային ռազմավարություն մշակած և Կառավարության հավանությանն արժանացած առաջին պետություններից մեկը։

4) 2016 թվականին միացել է Կլիմայի փոփոխության ՄԱԿ-ի շրջանակային (Փարիզի) համաձայնագրին, որով նախատեսվում է բարձրացնել կլիմայի փոփոխության վնասակար ազդեցությանը դիմակայելու կարողությունները, նվազեցնել ջերմոցային գազերի արտանետումները և սահմանափակել ջերմաստիճանի բարձրացումը.

5) 2015 թվականին միացել է Անվտանգ դպրոցների միջազգային նախաձեռնությանը, որն ուղղված է դպրոցների անվտանգության բարձրացմանը:

2020 թվականին Հայաստանն առերեսվեց համաշխարհային աննախադեպ ընդգրկում ունեցած նոր համավարակի հետ։ Այն ի ցույց հանեց աղետների ռիսկի կառավարման ոլորտում առկա մի շարք կարևորագույն խնդիրներ, որոնց թվում են բարդ և փոխկապակցված աղետների ռիսկերը, առողջապահական, կրթական, սոցիալ֊տնտեսական համակարգերի կայունության և շարունակական գործունեության, բնակչության խոցելի խմբերի, հատուկ կարիք ունեցող անձանց առնչվող և բազմաթիվ այլ խնդիրներ։ Վերջինների հաղթահարմանն ուղղված ջանքերը թելադրում են համակարգված նոր մոտեցումներ, գիտական աշխարհի ձեռքբերումների, նորարարական բացահայտումների ակտիվ կիրառում, տարբեր գերատեսչությունների, պետական և ոչ պետական հաստատությունների, տեղական ինքնակառավարման մարմինների, տեղական և միջազգային կառույցների սերտ համագործակցություն և հանրության շարունակական ուսուցում, իրազեկում, ներգրավում և գիտակցության բարձրացում։ Հիշյալ խնդիրները հրամայական են դարձնում աղետների ռիսկի կառավարման ազգային նոր ռազմավարության մշակումը՝ հիմնված լրամշակված, բարելավված օրենսդրական համակարգի, նախորդ տասնամյակների փորձառության, քաղված դասերի, միջազգային փորձի վրա, որդեգրելով «վերակառուցել նախկինից ավելի լավ» սկզբունքը։

ՄԱԿ-ի անդամ պետությունների՝ մինչև 2030 թվականի օրակարգով կայուն զարգացում ապահովելու համար պահանջվում են ավելի նպատակային, թիրախավորված գործողություններ, որոնք կօգնեն սահմանել և վերլուծել ժամանակակից աշխարհի առջև ծառացած ռիսկերի լայն շրջանակը, համապատասխան միջոցներ ձեռնարկել առկա ռիսկերը մեղմելու և նոր ռիսկերի ստեղծումը կանխելու համար:

**II. ՌԱԶՄԱՎԱՐՈՒԹՅԱՆ ՄՇԱԿՄԱՆ ՈՒ ՁԵՎԱՎՈՐՄԱՆ ՀԻՄՔԵՐԸ**

1. Աղետների ռիսկի կառավարման ազգային ռազմավարության (այսուհետ` Ռազմավարություն) մշակման ու ձևավորման հիմքերն են՝
2. ՄԱԿ-ի «Կլիմայի փոփոխության մասին» շրջանակային կոնվենցիան և Փարիզյան համաձայնագիրը,
3. Աղետների ռիսկի նվազեցման Սենդայի 2015-2030 թվականների գոր­ծողությունների ծրագիրը,շրջանակային կոնվենցիան և Փարիզյան
4. ՄԱԿ-ի «Կայուն զարգացման 2030 օրակարգ»-ը,
5. Հայաստանի Հանրապետության Ազգային անվտանգության ռազմավարությունը,
6. Հայաստանի Հանրապետության Կառավարության 2021-2026թթ. գործունեության ծրագիրը,աձայնագիրը,
7. Աղետների ռիսկի կառավարման ոլորտը կարգավորող օրենսդրական դաշտը,
8. 2017թ. հավանության արժանացած Աղետների ռիսկի կառավարման ազգային ռազմավարությունը:
9. Ռազմավարությունը բխում է 2020 թվականին հավանության արժանացած Հայաստանի Հանրապետության Ազգային անվտանգության ռազմավարությունից, որի կարգախոսն է «Դիմակայուն Հայաստան փոփոխվող աշխարհում»։
10. Ռազմավարությունն աղետների ռիսկի կառավարման օրենսդրական շրջանակի հիման վրա սահմանում է Հայաստանի Հանրապետության պետական և ոչ պետական կառույցների, տեղական և միջազգային կազմակերպությունների գործունեության շրջանակը առկա և հնարավոր աղետների ռիսկի կառավարման՝ կանխման, ազդեցությունների մեղմացման և հետևանքների վերացման ոլորտում, առանձնացնելով հստակ գործառույթներ և պարտավորություններ։
11. Ռազմավարության մշակման և ընդունման գլխավոր նախադրյալը Հայաստանի Հանրապետության բոլոր քաղաքացիների անվտանգության ապահովման անհրաժեշտությունն է բնական և մարդկային գործունեությամբ պայմանավորված աղետներից, հավասարապես հաշվի առնելով կանանց, տղամարդկանց, երեխաների, տարեցների, հաշմանդամություն ունեցող անձանց, հատուկ կարիքներով և սոցիալապես անապահով խմբերի առանձնահատկությունները և պատրաստվածության աստիճանը։ Բնակչությանը և տնտեսության տարբեր ճյուղերին հասցված զգալի կորուստներն՝ անհրաժեշտություն է առաջացրել նոր լուծումներ և մոտեցումներ գտնել աղետների ռիսկի նվազեցման, կանխման, ազդեցությունների մեղմացման, արձագանքման, հետևանքների վերացման և հետաղետային վերականգնման համար:
12. Դեռևս 2010 թվականին Հայաստանի Հանրապետության կառավարության որոշմամբ ստեղծվել է «Աղետների ռիսկի նվազեցման ազգային պլատֆորմ» հիմնադրամը, որի ակտիվ գործունեությունն ուղղված է բոլոր շահագրգիռ կողմերի մասնակցությամբ աղետների ռիսկի նվազեցման բազմաոլորտ մեխանիզմի ստեղծմանը, ինչը հնարավոր է դարձնում ոլորտում ներգրավել հասարակության բոլոր շերտերը, պետական և մասնավոր կառույցները, միջազգային դոնոր կազմակերպությունները։
13. 2018 թվականի Հայաստանի Հանրապետության կառավարության կառուցվածքում տեղի ունեցած փոփոխություններով պայմանավորված՝ աղետների ռիսկի կառավարման ոլորտում դերակատարների, մասնակիցների և շահառուների նոր շրջանակ առաջացավ, որը պետք է համապատասխան կերպով ներգրավված լինի Ռազմավարության մեջ։
14. Աղետների ռիսկի գնահատումը քաղաքականության հաջող և լիարժեք իրականացման անհրա­ժեշտ նախապայման է: Աղետների ռիսկի գնահատման հիմնական նպատակն է ստեղծել արժանահավատ տեղեկատվական հենք՝ բնակչության անվտանգության ապահովման ուղղությամբ արդյունավետ որոշումների կայացման համար:
15. Հիմնական նախադրյալներից է հանդիսանում նաև ռազմավարության կապը և ներդաշնակությունը երկրի կայուն զարգացման ու ազգային անվտանգու­թյան ռազմավարությունների հետ: Աղետների ռիսկի կառավարումը կարևորվում է նաև տարբեր բնագավառների զարգացման ռազմավարություններում:
16. Աղետների ռիսկի կառավարումը և աղետներին դիմակայունության միջոցառումներն արտացոլված են նաև ՄԱԿ-ի Գլխավոր Ասամբլեայի 2015 թվականի սեպտեմբերի 25-ին ընդունված Փոխակերպելով աշխարհը. մինչև 2030 թվականը կայուն զարգացման օրակարգը բանաձևում:

**III. ՆԵՐԿԱ ԻՐԱՎԻՃԱԿԸ**

1. Հայաստանի Հանրապետության համար առավել վտանգավոր և կրկնվող բնական վտանգներն են երկրաշարժը, սողանքը, կլիմայի փոփոխության հետևանքով առաջացող վտանգները, ջրհեղեղները, անտառային հրդեհը, կարկտահարությունը, ցրտահարությունը, երաշտը, սելավը, կենսաբանական վտանգները, հողազանգվածի տեղաշարժերը, տաք հոսանքները, օդի աղտոտվածությունը, գետերի վարարումը, ինչպես նաև տեխնածին վտանգները, որոնք ներառում են քիմիական, ռադիոակտիվ, ճառագայթային օբյեկտներում վթարները կամ պայթյունները, տրանսպորտային արտակարգ պատահարները, ջրամբարների պատվարների փլուզումը: 2017-2020թթ.-ին գրանցվել է 51.576 արտակարգ դեպք, որի հետևանքով զոհվել է 4120 և վիրավորվել՝ 192.385 մարդ (ներառված են Քովիդ-19-ի հետևանքով մահացածները և վարակվածները):
2. Հայաստանի Հանրապետությունը գտնվում է սեյսմաակտիվ գոտում, որտեղ պարբերաբար տեղի են ունենում ուժեղ երկրաշարժեր: 1988 թվականին Սպիտակի երկրաշարժը վերջին հարյուրամյակի ամենաաղետալի սեյսմիկ իրադարձությունն էր հանրապետության տարածքում, որի հետևանքով զոհվեց 25000 մարդ, 517000 մարդ դարձան անօթևան, տնտեսությանը պատճառվեց 14,2 մլրդ ԱՄՆ դոլարի վնաս:
3. Սողանք. Հայաստանի Հանրապետության տարածքի մեկ երրորդը գտնվում է սողանքավտանգ գոտում: Սողանքավտանգ տարածքները հիմնականում լեռների ստորոտներում և լեռնային տարածքներում են: Երկրի ողջ ազգաբնակչության մոտ 15%-ը ենթակա է այս վտանգին, իսկ պատճառած միջին տարեկան վնասը կազմում է մոտ 10 մլն ԱՄՆ դոլար:
4. Կլիմայի փոփոխության ազդեցությունները զգացվում են ողջ աշխարհում և Հայաստանի Հանրապետությունը բացառություն չէ: Այն բնորոշվում է խոցելի էկոհամակարգերով, կլիմայի չորայնությամբ, անապատացման գործընթացներով և հաճախակի նկատվող տարերային աղետներով, որոնք երկիրն առավել զգայուն են դարձնում կլիմայի փոփոխության ազդեցությունների նկատմամբ: 1990-2016 թվականների կլիմայի փոփոխության մասին չորրորդ ազգային հաղորդագրությունը ցույց է տալիս, որ Հայաստանի Հանրապետությունում 1961-1990 թվականների միջինի նկատմամբ դիտվել է տարեկան ջերմաստի­ճանի աճ 1.230C-ով և տեղումների նվազում շուրջ 9%-ով: Ջերմաստիճանի և տեղումների փոփոխությունները Հայաստանի Հանրապետության տարածքի տարբեր շրջաններում և տարվա տարբեր եղանակներին ունեն տարբեր միտումներ: 2030, 2070, 2100 թվականների կտրվածքով կանխատեսվում է ջերմաստիճանի նշանակալի և անընդմեջ աճ, հատկապես գարնան և ամռան ամիսներին: Ջրային ռեսուրսների նվազեցումը բացասաբար կանդրադառնա գյուղատնտեսական արտադրության վրա՝ առաջացնելով պարենային ապահովվածության անհրաժեշտ մակարդակի ապահովման հիմնախնդիրներ:
5. Տեխնածին աղետներ. Հայաստանի Հանրապետությանը սպառնում են նաև տեխնածին բնույթի աղետներ, քանի որ կան գործող 20-ից ավելի քիմիական գործարաններ, որոնք օգտագործում են ամոնիակ, քլոր, քլորաթթու, ազոտաթթու և այլ վտանգավոր քիմիական նյութեր: Հայաստանի Հանրապետության տարածքում 1500-ից ավելի կազմակերպություններ հատ­կանշվում են բարձր պայթյունավտանգությամբ և հրդեհավտանգությամբ, շահագործվող օգտակար հանածոների հանքավայրերով պայմանավորված առկա են գործող և կոնսերվացված պոչամբարներ: Հայկական ատո­մային էլեկտրակայանը գտնվում է սեյսմաակտիվ գոտում:
6. Բարձր է աղքատության մակարդակը, աղքատ բնակչությունը կենտրոնացած է գյուղական համայնքներում և մարզերում գտնվող քաղաքներում: Ուրբանիզացիայի բարձր մակարդակի (մոտ 55-60%) պատճառով աղետների վտանգները, հատկապես սեյսմիկ վտանգը, սպառնում են քաղաքներին:
7. Անտառների ենթարկվելը համատարած և մասնակի չկարգավորվող հատումների զգալիորեն մեծացնում է սելավների և սողանքների առաջացման հավանականությունը:
8. Միջազգային գործունեության ուղղությամբ Հայաստանի Հանրապետությունը`
9. միացել է հնարավոր արտակարգ իրավիճակներ առաջացնող երևույթների, արտակարգ իրավիճակների կառավարման, հետևանքների նվազեցման և վերացման վերաբերյալ ՄԱԿ-ի և Եվրոպայի խորհրդի նաև Եվրամիության շրջանակներում կնքված մի շարք կոնվենցիաների և համաձայնագրերի.
10. արտակարգ իրավիճակներին հակազդման և փոխօգնության բնագավառում համա­գործակցում է ՄԱԿ-ի մարդասիրական գործերի համակարգման գրասենյակի, սահմանակից ու տարածաշրջանի պետությունների հետ.
11. որպես ՄԱԿ-ի անդամ երկիր, 2015 թվականին միացել է Սենդայի 2015-2030 թվականների գոր­ծո­ղությունների ծրագրին, որը սահմանում է աղետների ռիսկի նվազեցման բնագավառում պետությունների կողմից անհրաժեշտ ոլորտային և միջոլորտային նպատակաուղղված գործողություններ՝ տեղական, ազգային, տարածաշրջանային և գլոբալ մակարդակներում.
12. 2016 թվականին միացել է Կլիմայի փոփոխության ՄԱԿ-ի շրջանակային (Փարիզի) համաձայնագրին, որով նախատեսվում է բարձրացնել կլիմայի փոփոխության վնասակար ազդեցությանը դիմակայելու կարողությունները, նվազեցնել ջերմոցային գազերի արտանետումները և սահմանափակել ջերմաստիճանի բարձրացումը.
13. 2015 թվականին միացել է Անվտանգ դպրոցների միջազգային նախաձեռնությանը, որն ուղղված է դպրոցների անվտանգության բարձրացմանը:
14. Հանրապետության թվով 24 քաղաքներ անդամագրվել են ՄԱԿ-ի աղետների ռիսկի միջազգային ռազմավարության «Դարձնենք քաղաքներն անվտանգ. իմ քաղաքը պատրաստվում է» աղետների ռիսկի նվազեցման համաշխարհային արշավին՝ հանձն առնելով իրականացնել կարևորագույն քայլեր քաղաքներն անվտանգ դարձնելու համար։ Ներկայումս ծրագիրն ակտիվ գործունեություն է ծավալում «Դարձնենք քաղաքները դիմակայուն 2030» խորագրով, որի շրջանակներում իրականացվում է քաղաքների աղետների ռիսկի նվազեցման կարողությունների գնահատում և իրականացվելիք նոր միջոցառումների նախանշում.
15. Աղետների ռիսկի նվազեցման ազգային պլատֆորմի շրջանակներում տեղական և միջազգային շահագրգիռ կողմերի հետ համատեղ 2017 թվականին մշակվել և հաստատվել է  «Տեղական մակարդակում ռիսկի կառավարում» կիրառական ուղեցույցն իր գործիքակազմով՝ Կարմիր խաչի և կարմիր մահիկի միջազգային շարժման «Խոցելիության և ներուժի գնահատում» մեթոդաբանության հիման վրա։ Այն ապահովում է առաջարկություններ համայնքներին, որոնց հիման պետք է մշակվեն համայնքների զարգացման 5-ամյա ծրագրերը և աղետների ռիսկի կառավարման պլանները։ Այս մեթոդաբանության միջոցով արդեն գնահատվել է մոտ 300 համայնք։
16. Սենդայի 2015-2030 թվականների գոր­ծո­ղությունների ծրագրի իրականացման ուղղությամբ Հայաստանն ակտիվորեն ներգրավված է ՄԱԿ-ի աղետների ռիսկի նվազեցման միջոցառումներում, ծրագրի իրականացման մշտադիտարկման և հաշվետվողականության գործընթացներում։ Համաձայն վերջին տարիների ցուցանիշների զգալի են տարերային աղետների պատճառած վնասները հատկապես գյուղատնտեսության ոլորտում, ինչն էապես խոչընդոտում է երկրի կայուն զարգացման նպատակների իրականացմանը։ Համավարակի պատճառած վնասների վերլուծությունները դեռևս վերաբերում են միայն մարդկային կորուստներին և տուժածներին, որոնց թիվը Հայաստանի համար աննախադեպ մեծ էր։ Տարերային աղետների հետևանքներն առավել նկատելի են գյուղատնտեսության, անասնապահության ոլորտում գրանցվող տնտեսական վնասներով։
17. Աղետների ռիսկի կառավարման ուղղությամբ ձեռքբերումները՝

1) ստեղծվել են աղետների ռիսկի նվազեցման մարզային թիմեր, որոնք հանդիսանում են համայնքային մակարդակում Ռազմավարության և Սենդայի 2015-2030 թվականների գոր­ծո­ղությունների ծրագրի իրականացման խորհրդատվական մարմիններ.

2) իրականացվում է քաղաքների դիմակայունության գնահատում ՄԱԿ-ի ընդունված ձևաչափով, որն ի ցույց է դնում ուժեղ և խոցելի կողմերը՝ հնարավորություն ընձեռելով հաջորդական, համակարգված գործողությունների միջոցով ապահովել դիմակայունության բարձրացման գործընթացը.

3) տեղայնացվել և փորձարկվել է «Տեղական մակարդակում ռիսկի կառավարման» միասնական մեթոդաբանությունը, որն իրականացվում է համայնքի անմիջական մասնակցությամբ և հանդիսանում է համայնքային ռիսկերի բացահայտմանը և կառավարմանն ուղղված գործիք.

4) ձևավորվել են համայնքներում վաղ ազդարարման համակարգերի ներդրման հիմքերը.

5) աղետների ռիսկի նվազեցման հարցերը ներառվել են հանրակրթության բնագավառի կրթական և առարկայական չափորոշիչներում, ինչպես նաև հանրակրթական դպրոցների, բուհերի, հետբուհական և լրացուցիչ կրթական ծրագրերում.

6) աղետների ռիսկի կառավարման և արտակարգ իրավիճակներում կրթության կազմակերպման հարցերը ներառվել են Հայաստանի Հանրապետության արտակարգ իրավիճակների նախարարության Ճգնաժամային կառավարման պետական ակադեմիայի բոլոր կրթական ծրագրերում (միջին մասնագիտական, բարձրագույն, լրացուցիչ կրթական ծրագրեր), արդյունքում ակադեմիայում վերապատրաստման ծրագրերով հանրապետության պետական մարմիններից և տեղական ինքնակառավարման մարմիններից ու կազմակերպություններից ուսուցում անցնող տարեկան շուրջ 1700 ունկնդիր, փրկարար ծառայության շուրջ 400 հրշեջ-փրկարար ծանոթանում են աղետների ռիսկի նվազեցման հարցերին, Հայաստանի Հանրապետության և Ռուսաստանի Դաշնության միջկառավարական համաձայնագրով ստեղծված «Ռուս-Հայկական մարդասիրական արձագանքման կենտրոն» միջկառավարական ոչ առևտրային կազմակերպության միջոցով տարբեր մասնագիտական ուղղություններով ուսուցվել և վերապատրաստվել են ավելի քան 800 ԱԻՆ աշխատակիցներ, ինչպես ՌԴ ԱԻՆ մասնագիտացված ԲՈՒՀ-երում և ուսումնական կենտրոններում, այդպես էլ Կենտրոնի տարածքում, ակադեմիայի տարեկան 200 շրջանավարտներ մասնագիտորեն տիրապետում են աղետների ռիսկի նվազեցման հարցերին.

7) կլիմայի փոփոխության նկատմամբ հարմարվողականության խնդիրը հանրապետությունում դասվել է գերակա խնդիրների շարքին` հաշվի առնելով, որ Հայաստանը լեռնային, դեպի ծով ելք չունեցող երկիր է և բնորոշվում է խոցելի էկոհամակարգերով, կլիմայի չորայնությամբ, ակտիվ արտածին ու անապատացման գործընթացներով և հաճախակի տեղի ունեցող տարերային աղետներով, որոնք երկիրն առավել զգայուն են դարձնում կլիմայի ընթացող ու կանխատեսվող փոփոխության ազդեցությունների նկատմամբ.

8) ուսումնասիրվել է հանրապետության հանրակրթական դպրոցների սեյսմակայունությունը, ինչի արդյունքում Հայաստանի Հանրապետության կառավարության 2015 թվականի հուլիսի 23-ի N 797-Ն որոշմամբ հաստատվել և իրականացվում է Հայաստանի Հանրապետության պետական հանրակրթական դպրոցների սեյսմիկ անվտանգության բարելավման 2015-2030 թվականների ծրագիրը.

9) փրկարարական ուժերը, ՄԱԿ-ի միջազգային որոնողափրկարարական խորհրդատվական խմբի չափանիշներին համապատասխան որակավորվելով, դարձել են միջազգային որոնողափրկարարական կառույցի անդամ.

10) ծավալուն և նպատակաուղղված գործընթաց է իրականացվել Ճգնաժամային կառավարման ազգային կենտրոնի ստեղծման և զարգացման ուղղությամբ, ՄԱԿ-ի զարգացման ծրագրի, Ճգնաժամերի կանխարգելման և վերականգնման բյուրոյի, Գլոբալ ռիսկի նույնականացման ծրագրի, Շվեյցարիայի զարգացման և համագործակցության գործակալության, ՄԱԿ-ի զարգացման ծրագրի և այլ գործընկերների աջակցությամբ զգալի ներդրումներ են իրականացվել տեխնիկական և տեխնոլոգիական վերազինման, տեղեկատվության մշակման, գրանցման, աղետների ռիսկի կառավարման ուղղությամբ` ձևավորելով միջազգային չափորոշիչներին համապատասխան Ճգնաժամային կառավարման ազգային կենտրոն.

11) ձևավորվել է միջազգային չափորոշիչներին համապատասխան «911» ծառայությունը.

12) ստեղծվել են մարզային ճգնաժամային կառավարման կենտրոններ` իրենց «911» ծառայություններով:

1. Աղետների ռիսկի կառավարմանն ուղղված գործողությունների իրականացման բացթողումներն են՝

1) աղետների ռիսկի կառավարման ապակենտրոնացման համար ձևավորվել են հիմքեր, սակայն բացակայում է ապակենտրոնացման ամբողջական գործընթացը: Այն կապված է նաև հանրապետությունում տեղական ինքնակառավարման գործընթացի ոչ ամբողջական կայացման հետ.

2) հստակեցված չեն պետական մարմինների, տարածքային կառավարման և տեղական ինքնակառավարման մարմինների և աղետների ռիսկի կառավարման ոլորտում մի շարք դերակատարների գործառույթներին վերաբերող հարցերը.

3) աղետների ռիսկի նվազեցման ուղղությամբ բնակչության ուսուցման հայեցակարգի պահանջները կատարված են մասնակի, մասնավորապես, աղետների ռիսկի նվազեցման հարցերն ամբողջությամբ ներառված չեն նախադպրոցական կրթական ծրագրերում և միջին դպրոցի (5-9-րդ դասարաններ) առարկայական ծրագրերում, առկա են աղետների ռիսկի նվազեցման ուղղությամբ ուսուցման կազմակերպման խնդիրներ, որոնք պայմանավորված են համընդհանուր ներառական հանրակրթության` ներառյալ նախադպրոցական կրթության, անցման հետ, դեռևս չկա ուսումնական հաստատությունների անվտանգությանը վերաբերող միասնական տվյալների շտեմարան.

4) առկա են խնդիրներ կապված կլիմայի գլոբալ փոփոխության, դիմակայունության և հարմարվողականության հետ.

5) հանրապետությունում դեռևս արդյունավետ չի գործում աղետների ռիսկի կառավարման իրազեկման համակարգն՝ իր առանձնահատուկ մեխանիզմներով ու գործիքակազմով.

6) դեռևս չի ձևավորվել աղետների ռիսկի գնահատման միասնական մեթոդաբանություն, մշտադիտարկման ամբողջական համակարգ՝ իր բոլոր բաղադրիչներով, այդ թվում նաև տեղեկատվական բազաներով.

7) առկա են աղետալի հետևանքների դեպքում արագ արձագանքման պատրաստվածության գործընթացներ, սակայն լուրջ բացթողումներ կան հետաղետային վերականգնման արդյունավետ կազմակերպման գործընթացում:

1. Աղետների ռիսկի կառավարման ոլորտի զարգացման միտումները՝

1) աղետների ռիսկի կառավարման համակարգի նպատակային ապակենտրոնացումը, որն անհրաժեշտ է դարձնել գերակա ուղղություն, աջակցել և խթանել մասնակցային սկզբունքով տեղական մակարդակի, գիտական կառույցների, հասարակական կազմակերպությունների, համայնքի ակտիվ ներգրավումն աղետների ռիսկի կառավարման քաղաքականության մշակման և իրականացման գործընթացներում՝ ուշադրություն դարձնելով համայնքային ռիսկերի կառավարմանը և դիմակայուն համայնքների մշակույթի զարգացմանը.

2) աղետների ռիսկի կառավարման գործառույթների և կլիմայի փոփոխության գերակայությունների ներառումը երկրի զարգացման գործընթացներում.

3) կլիմայի փոփոխության նկատմամբ հարմարվողականության խնդիրը, քանի որ հանրապետության տարածքն ավելի զգայուն է դառնում կլիմայի փոփոխության ազդեցությունների նկատմամբ.

4) աղետների ռիսկի կառավարման ոլորտում նորարարական մոտեցումների, արդիական տեխնոլոգիաների, ներդրումների անհրաժեշտությունը, ուստի անհրաժեշտ է խթանել աղետների ռիսկի բացահայտման, գնահատման և մոդելավորման, աղետների ռիսկի նվազեցման ուղղությամբ բնակչության ուսուցման և իրազեկման մեթոդաբանության, սոցիալական պաշտպանության ոլորտի դիմակայունության բարձրացման, նորարարական տեխնոլոգիաների կիրառման ուղղությամբ առաջավոր փորձի տեղայնացումն ու տարածումը, որը կբերի ռիսկի գիտակցումով պայմանավորված որոշումների կայացման՝ ազգային և տեղական մակարդակներում.

5) աղետների ռիսկի կառավարման ոլորտում իրականացվող բարեփոխումներում սոցիալական ուղղվածության ուժեղացումը, որն իրականացնելու համար անհրաժեշտ է աջակցել և խթանել մասնակցային սկզբունքով կրթական հաստատությունների, հաշմանդամություն ունեցող անձանց, սոցիալապես անապահով խմբերի և այլ դերակատարների ակտիվ ներգրավումն աղետների ռիսկի կառավարման քաղաքականության մշակման և իրականացման գործընթացներում և, որպես մարդասիրական օգնության և աղետների ռիսկի նվազեցման բաղկացուցիչ մաս, առաջնահերթ համարել սոցիալական պաշտպանության, առողջապահական ծառայությունների ապահովման, անվտանգության և հասանելիության կարևորությունը.

6) հաշվի առնելով վերջին տարիներին ահագնացած տարբեր աղետները և դրանց փոխկապակցված բնույթը, ինչպես նաև արձագանքման և հետաղետային վերականգնման ժամանակի կրճատման անհրաժեշտությունը, հարկ է տեղայնացնել և կիրառել ՄԱԿ-ի կողմից մշակված և արդյունավետ կերպով փորձարկված գործիքակազմերը տվյալների հավաքագրման և գնահատման ուղղությամբ, որպիսիք են Աղետների պատճառած կորուստների և վնասների շտեմարանը, Հետաղետային կարիքների գնահատման մեթոդաբանությունը և այլն։

7) աղետների ռիսկի կառավարման ոլորտի միջազգային գործընթացներում ակտիվ ներգրավումը՝ տարածաշրջանային և գլոբալ հարթակներում համագործակցության իրականացման, գիտահետազոտական, դրամաշնորհային և այլ ծրագրերում մասնակցության միջոցով, ինչը հնարավորություն կընձեռի ժամանակին և արդյունավետ կերպով անդրադառնալ ոլորտի առաջնահերթ և օրակարգային խնդիրներին։

**IV. ՌԱԶՄԱՎԱՐՈՒԹՅԱՆ ԻՐԱԿԱՆԱՑՄԱՆ ՆՊԱՏԱԿԸ ԵՎ ԽՆԴԻՐՆԵՐԸ**

1. Ռազմավարությունն ուղղված է աղետներին դիմակայուն երկրի ձևավորմանը, աղետների ռիսկի և մարդկանց կյանքի, ապրուստի և առողջության, ինչպես նաև մարդկանց, կազմակերպություների, համայնքների, պետության տնտեսական, ֆիզիկական, սոցիալական, մշակութային և բնապահպանական կորուստների նվազեցմանն՝ ապահովելով անհատի, հասարակության անվտանգության մակարդակի բարձրացումն ու երկրի կայուն զարգացումը:
2. Աղետների ռիսկի կառավարման նպատակն է պաշտպանել մարդկանց, նրանց առողջությունը, ունեցվածքը, ապրուստը, ինչպես նաև արտադրական, մշակութային ու բնապահպանական արժեքները:
3. Ռազմավարության տեսլականն է` «Հայաստանը դարձնել աղետներին դիմակայուն երկիր՝ զգալիորեն նվազեցնելով տարաբնույթ աղետներից մարդկանց կյանքին, երկրի տնտեսությանը և համայնքներին սպառնացող կորուստները` ձևավորելով ամուր հիմքեր կայուն զարգացման համար»:
4. Ռազմավարության նպատակները համահունչ են Աղետների ռիսկի նվազեցման Սենդայի 2015-2030 թվականների գործողությունների ծրագրի գերակա ուղղություններին, Աղետների ռիսկի նվազեցման գրասենյակի 2022-2025թթ. Ռազմավարական շրջանակային ծրագրին, Հայաստանի 2020-2050թթ. վերափոխման ռազմավարության 2-րդ մեգանպատակին և ռազմավարական ուղղություններին.

ունենալ պաշտպանված Հայաստան, ապահովել լիարժեք պայմաններ՝ Հայաստանի կենսական շահերի պաշտպանության, արտաքին ուժերի ռազմական և հիբրիդային սպառնալիքների, տեղեկատվական և կիբեր հարձակումների, ինչպես նաև բնածին, տեխնածին և մարդածին աղետների ռիսկերը կանխարգելելու, պատճառած կորուստները նվազեցնելու և արագ վերականգնվելու համար:

1. Ռազմավարության գերակա ուղղություններն են ՝

1) «Աղետների ռիսկի գիտակցում»` զարգացնել աղետների ռիսկի բացահայտման, գնահատման, վերլուծության, մոնիթորինգի և վաղ ազդարարման մշտապես զարգացող համակարգը՝ աղետների ռիսկի նվազեցման ոլորտում, ինչպես նաև երկրի զարգացման գործընթացներում ռիսկի գիտակցությամբ պայմանավորված արդյունավետ որոշումների կայացման համար.

2) «Աղետների ռիսկի կառավարման արդյունավետ համակարգի զարգացում»` ապահովել աղետների ռիսկի կառավարման համակարգի հզորացումը՝ կառավարման գործառույթների արդյունավետության բարձրացման, նպատակային ապակենտրոնացման և համակարգի մասնակիցների կարողությունների շարունակական զարգացման միջոցով.

3) «Ներդրումներ աղետների ռիսկի կառավարման ոլորտում»` ներառել աղետների ռիսկի նվազեցման գործառույթներն ու չափորոշիչները երկրի զարգացման ծրագրերում, ընդլայնել ոլորտում իրականացվող միջոցառումների մասնակիցների ցանկը, բարձրացնել թափանցիկությունն՝ ապահովելով աղետների ռիսկի նվազեցման ոլորտում ներդրումները և նորարարական ծրագրերի իրականացման հնարավորությունները.

4) «Ավելի լավ ու արդյունավետ վերականգնում»` հզորացնել երկրի կարողություններն ու հնարավորություններն աղետներին պատրաստվածության առումով, դիտարկելով վերականգնման գործընթացներն իբրև հետագա զարգացման նախադրյալ:

1. Ռազմավարության խնդիրներն են՝
2. աղետների ռիսկի կառավարման ոլորտի իրավական և կազմակերպական դաշտի կատարելագործումը,
3. հաստատությունների մակարդակով աղետների ռիսկի կառավարման ոլորտի հետագա զարգացումը,
4. մարդկային ռեսուրսների զարգացումը,
5. աղետների ռիսկի կառավարմանն ուղղված մեթոդաբանական հենքի կատարելագործումը,
6. աղետների ռիսկի կառավարման ոլորտում ներդրումային ծրագրերի իրականացման հնարավորությունների ընդլայնումը,
7. աղետների ռիսկի կառավարման կարողությունների զարգացումը,
8. աղետների ռիսկի կառավարման ոլորտում գործողությունների, ծրագրերի, միջոցառումների իրականացումը և մոնիթորինգը:

**V. ՌԱԶՄԱՎԱՐՈՒԹՅԱՆ ԻՐԱԿԱՆԱՑՄԱՆ ՌԻՍԿԵՐԸ ԵՎ ՈԼՈՐՏԻ ՄԱՐՏԱՀՐԱՎԵՐՆԵՐԸ**

1. Ռազմավարության արդյունավետ իրականացման խոչընդոտ հանդիսացող ռիսկերը և աղետների ռիսկի կառավարման ոլորտի մարտահրավերներն են՝

1) քաղաքական ռիսկերը, ինչը ենթադրում է Հայաստանի Հանրապետության կառավարման համակարգի առաջնահերթություններից Ռազմավարության դուրս մնալն` անհրաժեշտ իրավական, կազմակերպչական, կառուցվածքային և բյուջետային աջակցության ապահովման տեսանկյունից, կառավարման գործընթացի հիմնական դերակատարների կողմից անհրաժեշտ աջակցության բացակայությունը, այս ռիսկերի նվազեցման առումով սույն որոշմամբ նախատեսվում է ձևավորել ռազմավարության ղեկավարման խորհուրդ.

2) բյուրոկրատական դրսևորումների ռիսկի առկայությունը, պետական կառույցների միջև ոչ արդյունավետ համագործակցությունը և շահերի բախումը խոչընդոտում են աղետների ռիսկի կառավարման հարցերի լուծման ընթացքում լիարժեք համագործակցու­թյանը, որոշումների կայացմանը և դրանց արդյունավետ իրականացմանը, Ռազմավարությունը կնպաստի գործող հարաբերությունների հստակեցմանը և կանոնակարգմանը.

3) ռեսուրսների ոչ բավարար մակարդակի կամ բացակայության ռիսկը, որը հանգեցնում է որակական ու քանակական տեսակետից ռեսուրսների համախմբման և օգտագործման մեխանիզմների բացակայությանը.

ա. ֆինանսական և նյութական ռեսուրսների հասանելիությունը լուրջ խնդիրներ կարող է առաջացնել ռազմավարության գործողությունների ծրագրի իրականացման և նպատակներին հասնելու համար, ռեսուրսների սղության պայմաններում հարկ կլինի մշտապես վերանայել նախատեսվող ծրագրերի իրականացման առաջնահերթությունը` նախապատվությունը տալով ավելի արդյունավետ և երկար ազդեցություն ունեցող ծրագրերին,

բ. նոր ռեսուրսների ներգրավման առումով հարկավոր է խթանել մասնավոր հատվածի ներգրավումն աղետների ռիսկի նվազեցման ոլորտի ծրագրերին` ընդլայնելով պատվիրակված ծառայությունները և համատեղ ֆինանսավորվող նախաձեռնությունները, այս մոտեցումը նպաստավոր դաշտ կձևավորի նաև միջազգային գործընկերության հետագա ընդլայնման, ինչպես նաև նորարարական ծրագրերի իրականացման համար,

գ. Ռազմավարության իրականացման համար հարկավոր է նախանշել և իրականացնել գործառույթների օպտիմալացմանն ուղղված միջոցառումներ, որոշումների կայացման և կարողությունների ապակենտրոնացման միջոցով հնարավոր կլինի բարձրացնել անձնակազմի մոտիվացիան` նույնիսկ ռեսուրսների սղության պայմաններում, անձնակազմի պատրաստման և վերապատրաստման գործում մեծ դերակատարում կարող են ունենալ Հայաստանի Հանրապետության արտակարգ իրավիճակների նախարարության Ճգնաժամային կառավարման պետական ակադեմիան, ինչպես նաև աղետների ռիսկի նվազեցման ոլորտում գործող միջազգային կառույցները,

դ. բնական ռեսուրսների օգտագործման խնդիրները հանգեցնում են ոչ միայն նոր բնապահպանական խնդիրների առաջացմանն, այլև բնակչության ու տարածքների խոցելիության մեծացմանը,

ե. ռազմավարական խնդիրների փուլային իրականացումը պայմանավորված է տվյալ փուլում համակարգի կարողությունների զարգացման մակարդակից, անհամաչափ կարողությունների դեպքում կվտանգվեն ինչպես տվյալ փուլի ռազմավարական խնդիրների լուծումը, այնպես էլ հետագա փուլերի իրականացման հնարավորությունները.

4) շատ դեպքերում ընդունված և հաստատված ռազմավարությունները տարիների ընթացքում կորցնում են իրենց արդիականությունը, հետ են մնում միջավայրի զարգացման գործընթացներից, այս ոիսկի նվազեցման համար հարկավոր կլինի ձևավորել ռազմավարության իրականացման գնահատման և մոնիթորինգի արդյունավետ գործընթաց աղետների ռիսկի կառավարման ոլորտի պատասխանատու մարմնի կողմից, մոնիթորինգի արդյունքները հնարավորություն կտան ձևավորելու մշտապես թարմացվող տեղեկատվական հենք՝ ռազմավարական խնդիրների վերաբերյալ արդյունավետ որոշումների իրականացման, աղետների ռիսկի կառավարման ոլորտում հաշվետվողականության և թափանցիկության բարձրացման, հանրային իրազեկման, ինչպես նաև համագործակցության դաշտի բարելավման համար.

5) երկրի կայուն զարգացմանը խոչընդոտող ռիսկերից` պատերազմները, հակամարտությունները, տնտեսական, ֆինանսական ճգնաժամերը և դրանց հետևանքները կապված են երկրի և տնտեսության զարգացման հետ, այս ռիսկերը պայմանավորված չեն ռազմավարության իրականացման գործընթացով, սակայն դրանք զգալիորեն կարող են ազդել ռազմավարության իրականացման վրա.

6) կոռուպցիոն ռիսկի առկայությունը հան­գեցնում է աղետների ռիսկի կառավարման ոլորտում կարողությունների և ռեսուրսների նպա­տակային օգտագործման անարդյունավետությանը, իսկ որոշ դեպքերում նաև՝ նախաձեռնությունների և ծրագրերի խափանմանը, սակավ միջոցների փոշիացմանը.

7) բնական վտանգավոր երևույթները, որոնք չեն առաջացնում աղետներ, քանի դեռ չեն զուգակցվում բնակչության և ենթակառուցվածքների բարձր խոցելիության և ցածր դիմադրողականության հետ, այս տեսանկյունից կլիմայի փոփոխության ազդեցությունը հնարավոր է վտանգավոր հիդրոօդերևութաբանական և կլիմայական երևույթների սպասվելիք աճի դեպքում և վտանգավոր բնական երևույթների նկատմամբ հասարակության խոցելիության աստիճանի բարձրացման դեպքում, որի պատճառներից են էկոհամակարգերի դեգրադացիան, բնական պաշարների և ջրային ռեսուրսների նվազումը, պարենամթերքների, կենսաապահովման միջոցների անբավարար մակարդակը, ուստի արդիական խնդիր է կլիմայի փոփո­խության ազդեցության գնա­հա­­տումը տնտեսության և էկոհամակարգերի վրա, այդ փոփոխություններին դիմա­կա­­­յելու համար հարմարվողականության ծրագրերի մշակումը և դրանց ընդգրկումն ազգային և տեղական մակարդակներում.

8) պետության տարածքում, սահմանակից շրջաններում տարածաշրջանային ավերիչ երկրաշարժերը և այլ բնական ու տեխնածին, կենսաբանական աղետները, ինչպես նաև համընդհանուր մահաբեր համաճարակների և պանդեմիաների բռնկումները: 2020 թվականին համաշխարհային մասշտաբով՝ Քովիդ-19 համավարակի դեմ պայքարին ուղղված ջանքերը և միջազգային առաջատար կազմակերպությունների կողմից կատարված վերլուծությունները հիմնավորում են ազգային ռազմավարություններում էական փոփոխություններ իրականացնելու անհրաժեշտությունը։ Դրան են ուղղված աղետների ռիսկի նվազեցման եվրոպական ֆորումի 2021-2030 նոր ճանապարհային քարտեզը, ՄԱԿ-ի աղետների ռիսկի նվազեցման գրասենյակի 2022-2025 թվականների ռազմավարական շրջանակը, Եվրոպական, Կենտրոնական Ասիա–Խաղաղ օվկիանոսյան տարածաշրջանային ֆորումները, որոնցում Հայաստանն ունի ակտիվ մասնակցություն՝ աղետների ռիսկի նվազեցմանն ուղղված միջազգային զանազան ծրագրերի և համագործակցության շնորհիվ։

9) Հայաստանի Հանրապետության հետագա ուրբանիզացումը` կապված սեյսմիկ գոտիներում բնակչության խիտ բնակեցման, գյուղական շրջաններում ժողովրդագրական իրավիճակի վատթարացման, սահմանամերձ գյուղերի ամայացման վտանգների հետ.

10) տարածքային զարգացման ոչ արդյունավետ պլանավորումը և անկառավարելի ուրբանիզացիան հանգեցնում են աղետների բարձր ռիսկի գոտիներում բնակչության խտության անցանկալի աճին, տարածական առումով ոչ հավասարակշռված տարաբնակեցման համակարգի ձևավորմանը` նպաստելով նոր ռիսկերի առաջացմանը և խոցելիության մեծացմանը.

11) տարածաշրջանային աղետների վտանգները կարող են առաջացնել անդրսահմանային արտակարգ իրավիճակներ, թերի համագործակցությունը հանգեցնում է տարածաշրջանային խնդիրների անարդյունավետ լուծմանը, կարողությունների և ռեսուրսների ընդգրկման մեխանիզմների բացակայությանը` խոչընդոտելով անդրսահմանային վտանգների կանխմանն ու կանխարգելմանը.

12) աղետների ռիսկի կառավարման գործընթացներում հասարակության սոցիալապես անապահով, հատուկ կարիքներով և խոցելի խմբերի (կանայք, երեխաներ, տարեցներ, հաշմանդամություն ունեցող անձինք, քրոնիկ հիվանդներ) ներգրավվածության թույլ մակարդակը թույլ չի տալիս ամբողջովին հաշվի առնելու հասարակության այդ շերտերի հատուկ կարիքներն ինչպես աղետից առաջ, այնպես էլ աղետից հետո, ուստի անհրաժեշտ է նրանց ինտեգրել աղետների ռիսկի կառավարման բոլոր գործընթացներում.

13) բնական աղետների և պատերազմական գործողությունների հետևանքով առաջացած զանգվածային միգրացիոն տեղաշարժերի կառավարման պլանի բացակայությունը.

14) աղետներին արձագանքման ոլորտում օրենսդրական դաշտի կատարելագործումը, որն անհրաժեշտ է հանրապետությունում տեղի ունեցող զարգացումների և միջազգային զարգացումներին ինտեգրման գործընթացում.

15) մշակութային, կրոնական, պատմական նշանակություն ունեցող կառույցների ու տարածքների դիմակայունության ցածր մակարդակը, դրանց պահպանման ու շահագործման ծրագրերում աղետների կանխարգելման միջոցառումների բացակայությունը թույլ չեն տալիս որակական նոր մակարդակի վրա բարձրացնել զբոսաշրջության զարգացումը Հայաստանում.

16) հետաղետային վերականգնողական գործողությունների պլանավորման բացակայությունը թույլ չի տալիս երկրում ունենալու վերականգնման միասնական և համակարգված գործընթաց, անհրաժեշտ է վերակառուցման ամբողջ ընթացքում, ինչպես նաև ազգային և տեղական մակարդակների զարգացման ծրագրերում, աղետների ռիսկի կառավարման գործընթացների ներառումը, բնակչությանն աղետի և ռիսկի գոտիներից տարահանման պատասխանատու պետական և տեղական ինքնակառավարման մարմինների կարողությունների ամրապնդումը.

17) քաղաքաշինության և հողօգտագործման բնագավառներում աղետների ռիսկի գնահատման անբավարար մակարդակը, հողերի դեգրադացիան, հողօգտագործման և քաղաքաշինական նորմերի խախտումները տարածքների և բնակչության համար ստեղծում են նոր ռիսկեր ու վտանգներ, ուստի համայնքների զարգացման պլաններում պետք է ներառել աղետների ռիսկի, խոցելիության և կարողությունների գնահատման գործընթացներ.

18) աղետներից ապահովագրական համակարգի ոչ արդյունավետ գործունեությունը, ինչը թուլացնում է աղետների ռիսկի կառավարման ֆինանսական գործընթացների ճկունությունը՝ հիմնական ծանրաբեռնվածությունը թողնելով պետական և համայնքային բյուջեների վրա ու հանգեցնում է ֆինանսական կարողությունների նվազեցմանը և բնակչության ու տարածքների խոցելիության մեծացմանը:

**VI. ՌԱԶՄԱՎԱՐՈՒԹՅԱՆ ԻՐԱԿԱՆԱՑՄԱՆ ՀԻՄՆԱԿԱՆ ԳՈՐԾՈՂՈՒԹՅՈՒՆՆԵՐԸ**

1. Աղետների ռիսկի կառավարման ոլորտի ներկա իրավիճակից և հետագա զարգացման միտումներից ելնելով` ռազմավարության իրականացման հիմնական գործողություններն են՝

1) աղետների ռիսկի կառավարման ոլորտի իրավական և կազմակերպական դաշտի կատարելագործմանն ուղղված գործողություններ, որոնք վերաբերում են օրենսդրության բարելավմանը, կանոնակարգերի և աշխատակարգերի հստակեցմանը, ինչպես նաև միջազգային գործընկերների հետ արդյունավետ համագործակցությանը.

2) հաստատությունների մակարդակով աղետների ռիսկի կառավարման ոլորտի զարգացմանն ուղղված գործողություններ՝ կարևորելով կառույցների և կազմակերպությունների դերերի հստակ բաշխումն ու համակարգումը, գործունեության և հաղորդակցության արդյունավետության բարձրացումը, միջազգային համագործակցության հետևողական ընդլայնումը, որոշումների կայացման, ռեսուրսների տեղաբաշխման և պարտավորությունների նպատակաուղղված ապակենտրոնացումը.

3) մարդկային ռեսուրսների զարգացմանն ուղղված գործողություններ, որոնց իրականացման ուղղությամբ կարևոր են համակարգում և գործընկեր կառույցներում ներգրավված անձնակազմի գիտելիքների, հմտությունների ու կարողությունների բարելավումը, մոտիվացիայի բարձրացումը, գործընկեր կառույցների հետ նորարարական ծրագրերի իրականացումը.

4) աղետների ռիսկի կառավարմանն ուղղված մեթոդաբանական հենքի զարգացմանգործողությունները նախատեսում են, որ աղետների ռիսկի կառավարման ոլորտում ստեղծված գիտական և տեղեկատվական բազաները հարկավոր է մշտապես զարգացնել, արդիականացնել և հասանելի դարձնել ոլորտի մասնագետներին և բնակչությանը, տեղեկատվական տեխնոլոգիաների կիրառման և հանրային իրազեկման արդյունավետության բարձրացումը կնպաստի աղետների ռիսկի կառավարման ոլորտում բնակչության լայն շերտերի ներգրավմանը և դիմակայունության ամրապնդմանը.

5) աղետների ռիսկի կառավարման կարողությունների զարգացմանն ուղղված գործողությունները նախատեսում են համայնքի դիմակայունության մակարդակի բարձրացում և աղետների ռիսկի նվազեցում, երկրատեղեկատվական միասնական համակարգի ստեղծում և գործարկում, ինչպես նաև համայնքներում աղետների ռիսկի էլեկտրոնային քարտեզների ներդրում.

6) աղետների ռիսկի կառավարման ոլորտում ներդրումային ծրագրերի իրականացման հնարավորությունների ընդլայնմանն ուղղված գործողություններ, որոնք անհնար են առանց մասնավոր հատվածի ներդրումների, այդ առումով, իրականացվող ծրագրերում հարկավոր է մշտապես ավելացնել հանրային ու մասնավոր հատվածի մասնակցությունը.

7) աղետների ռիսկի կառավարման իրականացմանը և մոնիթորինգին ուղղված գործողություններ, որը վերաբերում է աղետների ռիսկի կառավարման համայնքային ծրագրերի մոնիթորինգին և արդյունքների գնահատմանը, ինչը թույլ կտա կատարել իրականացվող ծրագրի արդյունավետության գնահատում և նոր խնդիրների վերհանում.

1. Գիտակցել և հասկանալ առկա, զարգացող և ապագա համակարգային ռիսկերը. սցենարների մոդելավորումը, փաստացի տվյալների վրա հիմնված գիտական տվյալները և նոր տեխնոլոգիաները կապահովեն որոշում կայացնողներին, գիտնականներին և շահագրգիռ կողմերին աղետների ռիսկի և կլիմայի փոփոխության մշտադիտարկման գործիքներով՝ թույլ տալով պլանավորել և ստեղծել աղետների ռիսկի կառավարման կայուն համակարգեր: Տեղեկատվական տեխնոլոգիաների ընձեռած հնարավորությունները, հավանականության մոդելավորումը, կանխատեսումը և վերլուծությունը փոխակերպում են ռիսկերի մեր ընկալումը:
2. Արդյունավետ կառավարման և որոշումների կայացման համար ներառական, գործակցային համակարգերի ստեղծում. կարևոր է համագործակցությունը պետությունների միջև գլոբալ, տարածաշրջանային, ազգային և տեղական մակարդակներում՝ ռազմավարությունների համատեղ մշակման և կարողությունների զարգացման նպատակով, խրախուսելով ներառական կառավարման համակարգերը:
3. Աջակցություն դիմակայունության բարձրացման ուղղությամբ ներդրումների իրականացմանը.միջազգային բազմաթիվ ծրագրերով և օրակարգերով ակնհայտ է դարձել, որ դիմակայունության բարձրացումն առանց աղետների ռիսկի նվազեցման գործընթացներում իրականացվող ներդրումների հնարավոր չէ։ Հրամայական է դարձել մշակել աղետների ռիսկի կառավարման միջոցառումների ֆինանսավորման զանազան մեխանիզմներ, որոնք կարող են բյուջետային հատկացումներից սկսած մինչև մասնավոր ներդրումներ նպատակաուղղվել առավել ուժեղ և դիմակայուն հասարակության կերտմանը։ Այդ առնչությամբ անհրաժեշտ է երկխոսության հրավիրել ինչպես ոլորտը կարգավորող նախարարություններին և գերատեսչություններին, այնպես էլ մասնավոր ֆինանսական, վարկային և այլ կազմակերպությունների։
4. Պատրաստվածությունն արձագանքմանը և դիմակայուն վերականգնմանը. համավարակը, կլիմայի փոփոխությունը և գոյություն ունեցող, զարգացող և ապագա ռիսկերի մարտահրավերները հստակ նշում են պատրաստվածության, արձագանքման և վերականգնման վեկտորի փոփոխության անհրաժեշտությունը: 28. «Կոպեռնիկուս»-ը, «Հորիզոն Եվրոպա»-ն և այլ տարածաշրջանային կազմակերպությունները և ծրագրեր ներառական համակարգերն ապահովում են նորարարական հետազոտություններով և գործիքներով վաղ ազդարարման և համագործակցության համար: Բացի այդ, գիտական և տեխնիկական ձեռքբերումներն, ինչպիսիք են աշխարհագրական տեղեկատվական համակարգերի, երկրակեղևի վերահսկողության զանազան համակարգեր, կարող են բարելավել վաղ ազդարարման համակարգերի արդյունավետությունը տարբեր ռիսկերի դեպքում։

29. Ընդհանուր սոցիալական և ներառական մոտեցումները, կարող են օգնել մեղմել վտանգավոր իրադարձությունների հետևանքները, վերափոխել վերականգնման ընթացքում կայունության բարձրացման միջոցառումները և նվազեցնել բարձր ռիսկի խմբերի մարգինալացումը և նրանց վրա աղետների անհամաչափ ազդեցությունը:

30. Ռազմավարության իրականացման գործողությունների ծրագրով նախատեսված միջոցառումները ենթակա են մոնիթորինգի:

**VII. ՇԱՀԱՌՈՒՆԵՐԸ ԵՎ ԴԵՐԱԿԱՏԱՐՆԵՐԸ**

31. Երկրի կայուն զարգացման ապահովման համար կարևորագույն գործոն է հանդիսանում հանրապետությունում աղետների ռիսկի կառավարման արդյունավետ համակարգի ձևավորումն ու զարգացումը` տնտեսության բոլոր ոլորտների և հասարակության առավել լայն շերտերի ներգրավմամբ:

32. Ռազմավարության իրականացումն ուղղված է երկրում աղետների ռիսկի կառավարման համակարգի կարողությունների զարգացմանն ու հզորացմանը: Այդ իսկ պատճառով ակնհայտ է, որ Ռազմավարության իրականացման շահառու է հանդիսանում հանրապետության ամբողջ ազգաբնակչությունը:

33. Աղետների ռիսկի կառավարման համակարգը պետության զարգացման կարևոր գործոններից մեկն է: Այն պահանջում է համախմբված գործողությունների իրականացում` պետական, մարզային, համայնքների և համայնքային ենթակայության կառույցների, քաղաքացիական հասարակության, գիտական հաստատությունների, միջազգային կազմակերպությունների, ինչպես նաև մասնավոր հատվածի կողմից:

34. Աղետների ռիսկի կառավարման գործընթացը չի հանդիսանում որևէ կառույցի մենաշնորհ: Այն պահանջում է համապարփակ մոտեցում, երկրի բոլոր կառույցների և ռեսուրսների ակտիվ ներգրավում, քաղաքական, նյութատեխնիկական միջոցների, գիտական ինչպես նաև մասնակցային բաղադրիչների կիրառում:

35. Աղետների ռիսկի կառավարման ոլորտի ընդհանուր ղեկավարումն իրականացնում է Հայաստանի Հանրապետության կառավարությունը:

36. Աղետների ռիսկի կառավարման գործընթացների համակարգման և մոնիթորինգի լիազոր մարմինը Հայաստանի Հանրապետության արտակարգ իրավիճակների նախարարությունն է:

37. Աղետների ռիսկի կառավարման համակարգի դերակատարներ են հանդիսանում պետական մարմինները, տարածքային կառավարման պետական մարմինները, տեղական ինքնակառավարման մարմինները, հասարակական և մասնավոր կազմակերպությունների կառավարման մարմինները, «Աղետների ռիսկի նվազեցման ազգային պլատֆորմ» հիմնադրամը, Հայաստանում գործող միջազգային կազմակերպությունները, աղետների ռիսկի կառավարման գործունեություն ծավալելու նպատակով տարբեր մակարդակների ներկայացուցիչների ներգրավմամբ ստեղծված հանձնաժողովները:

38. Հիմնական դերակատարներն են՝

1) Հայաստանի Հանրապետության արտակարգ իրավիճակների նախարարությունը, որը մշակում, իրականացնում և համակարգում է օրենքով և այլ իրավական ակտերով իր իրավասությանը վերապահված աղետների ռիսկի կառավարման Հայաստանի Հանրապետության կառավարության քաղաքականությունը, արտակարգ իրավիճակների կանխարգելման, դրանց հետևանքների նվազեցման ու վերացման աշխատանքները, Հայաստանի Հանրապետության տարածքում սեյսմիկ ռիսկի նվազեցման ուղղությամբ տարվող աշխատանքները, հնարավոր երկրաշարժերի կանխատեսման համակարգերի կառավարման ապահովումը, բնակչության պաշտպանության միջոցառումների իրականացման համար անհրաժեշտ նյութական պաշարների պահուստի ստեղծումը, պահպանումը և թարմացումը, հրդեհային անվտանգության կանոնների, տեխնիկական անվտանգու­թյան նորմերի ու պահանջների պահպանման ու կատարման նկատմամբ վերահսկո­ղությունը, արտադրական վտանգավոր օբյեկտներում տեխնի­կա­կան անվտանգության ապահովման փորձաքննությունը, պետական և տեղական ինքնակառավարման մարմինների, կազմակերպությունների ղեկավար կազմի ու մասնագետների, բնակչության աղետների ռիսկի նվազեցման ուսուցումը, արտակարգ իրավիճակներում տեղեկատվության կառավարման և ընդհանուր իրազեկման հետ կապված գործընթացները, արտակարգ իրավի­ճակ­ների կառավարման  օպերատիվությունը, արտակարգ իրավիճակներում բնակչության պաշտպանու­թյան և քաղաքացիական պաշտպանության վերաբերյալ տեղեկատվական գործընթացների կենտրոնացումը, տեղեկատվության ժամանակակից եղանակներով օպերատիվ արտացոլումը, բնակչության պաշտպանության և քաղաքացիական պաշտպանության գործ­ընթացի կառավարման  արդյունավետության բարձրացումը.

2) Հայաստանի Հանրապետության տարածքային կառավարման և ենթակառուցվածքների նախարարությունը, որը մասնակցում է աղետների ռիսկի կառավարման ոլորտում տարածքային կառավարման ու տեղական ինքնակառավարման մարմինների գործունեությանը, ինչպես նաև աղետների ռիսկի նվազեցմանն ուղղված մարզպետարանների և համայնքների գործունեությանը, նպաստում է տեղական մակարդակում արտակարգ իրավիճակների կանխարգելման, դրանց հետևանքների նվազեցման ու վերացման աշխատանքների իրականացմանը, դիմակայուն համայնքների ձևավորմանը, համայնքային զարգացման ծրագրերում աղետների ռիսկի կառավարման միջացառումների ներառմանն ու իրականացմանը, համայնքներում և համայնքային ենթակայության կազմակերպություններում աղետների ռիսկի կառավարման կարողությունների զարգացմանն ուղղված վարժանքների պարբերաբար կազմակերպմանն ու անցկացմանը, կազմակերպում է իր ենթակայության կազմակերպությունների կայուն գործունեությունը, համակարգի աշխատողների և օդանավակայաններում գտնվող ուղևորների պաշտպանությունը, Հայաստանի Հանրապետության տա­րածքում առաջացած արտակարգ իրավիճակներին արձագանքման, մարդասիրական օգնու­թյան և միջ­ազգային փրկարարական ստորաբաժանումների ընդունման, Հայաստանի Հանրապետության կողմից մար­դասիրական օգնության ու փրկարարական ստորաբաժանումների՝ այլ երկիր ուղարկման հիմնահարցերում ղեկավարվում է Հայաստանի Հանրապետության կառավարության 2017 թվականի փետրվարի 2-ի N 105-Ն որոշմամբ, որով կարգավորվում է Հայաստանի Հանրապետության քաղաքացիական ավիացիայի օդանավակայանների և Հայաստանի Հանրապետության պետական մար­մինների գործողություններն ու փոխհամագործակցության ուղղությունները, ապահովում է աղետների ռիսկի կառավարման բաղադրիչի ներառումը ոլորտային զարգացման ծրագրերում, տրանսպորտային հաղորդակցության ուղիների, մայրուղիների, կառույցների, կառուցման ծրագրերում աղետների ռիսկի կառավարման բաղադրիչի ներառումը, ինչպես նաև մշակում, կազմակերպում, համակարգում և վերահսկում է դրանց խոցելիության նվազեցման ծրագրերը,

3) Հայաստանի Հանրապետության առողջապահության նախարարությունը, որն իրականացնում է ընդհանուր և մասնագիտացված բժշկական հաստատությունների պատրաստության բերումն ու համալրումն անհրաժեշտ բժշկասանիտարական գույքով և դեղորայքով, որպես մարդասիրական օգնություն ներմուծվող դեղերի որակի նկատմամբ հսկողությունը և անհրաժեշտության դեպքում դրանց պարզեցված կարգով հավաստագրումը, օտարերկրյա պետություններից անհրաժեշտ դեղամիջոցների պահանջարկի հայտի նախապատրաստումը և այն Հայաստանի Հանրապետության արտաքին գործերի նախարարություն ներկայացնելը, միջազգային բժշկական ուժերի գործողությունների համակարգումը, ինչպես նաև աղետների ռիսկի կառավարման բաղադրիչի ներառումը ոլորտային զարգացման ծրագրերում, քիմիական վթարների դեպքում մասնակցում է տարահանված բնակչության կենսաապահովմանը, կենսաբանական վթարների ժամանակ իրականացնում է իրավիճակի գնահատում, սանիտարահամաճարակային անվտանգության ապահովում, օդի, հողի, ջրի և կենսանմուշների լաբորատոր հետազոտություններ, կենսաբանական վարակման գոտիների սահմանների որոշում, համաճարակաբանական, կենդանամակաբուծաբանական և միջատաբանական հսկողություն, կանխարգելիչ և հակահամաճարակային միջոցառումներ, համապատասխան եզրակացություն է տալիս աղետի հետևանքների սանիտարահամա­­ճա­րակային իրավիճակի վերաբերյալ, անհրաժեշտության դեպքում առաջարկություն է ներկայացնում կարանտին սահմանելու վերաբերյալ.

Ճառագայթային վթարների դեպքում մասնակցում է տարահանված բնակչության կենսաապահովմանը,իրականացնում է տուժած բնակչության բժշկական ապահովման կազմակերպումը, տուժածներին և հիվանդներին աղտոտված գոտուց տարահանելու աշխատանքների համակարգումը, ռադիոակտիվ աղտոտված գոտում հայտնված մարդկանց տարահանման բժշկական ապահովումը, շահագրգիռ գերատեսչությունների հետ համատեղ ռադիոակտիվ աղտոտված գոտուց տուժածների սանիտարական մաքրման իրականացումը, նախարարության և ենթակա ստորաբաժանումների անձնակազմերի պաշտպանության կազմակերպումը:

4) Հայաստանի Հանրապետության արտաքին գործերի նախարարությունը, որը համակարգում է միջազգային համագործակցությունը, միջազգային մարդասիրական ծրագրերի իրականացումն ու փոխօգնության տրամադրման գործընթաց­ները, ապահովում է միջազգային համագործակցությունը, Հայաստանի Հանրապետությունում դիվանագիտական ներկայացուցչությունների և միջազգային կազմակերպությունների իրազեկումը, նրանց անձնակազմերի պաշտպանությանը մասնակցությունը, վիզային ռեժիմի կարգավորումը միջազգային պայմանագրերի կնքման գործընթացները, մարդասիրական օգնության կազմակերպ­ման գործընթացները, միջազգային փրկարարական ուժերի և կառույցների մասնակցությունն աղետների հետևանքների վերացման աշխատանքներին.

5) Հայաստանի Հանրապետության շրջակա միջավայրի նախարարությունը, որն իրակա­նաց­նում է էկոլոգիական անվտանգության կարգավորումն ու վերահսկումը, շրջակա միջավայրի պահպանության և մոնիթորինգի ապահովումը, էկոկրթության և կլիմայի փոփոխության հիմնախնդիրների հետ կապված գործառույթները, անտառների պահպանություն, պաշտպանություն, վերարտադրություն, օգտագործում և կայուն կառավարում, անտառների պետական մոնիթորինգ, հակասելավային միջոցառումներ, ինչպես նաև իրականացնում է աղետների ռիսկի կառավարման բաղադրիչի ներառումը ոլորտային զարգացման ծրագրերում.

6) Հայաստանի Հանրապետության կրթության, գիտության, մշակույթի և սպորտի նախարարությունը, որն իրականացնում է աղետների ռիսկի նվազեցման և քաղաքացիական պաշտպանության հարցերով ուսուցման կազմակերպումը հանրապետության բոլոր ուսումնական հաստատություններում, արտակարգ իրավիճակներում ապահովում է ուսուցման պրոցեսի անընդհատությունն ու շարունակականությունը, համակարգում է ուսումնական հաստատություններում աղետների ռիսկի նվազեցման և արտակարգ իրավիճակներում գործելու պլանների ներդրման, հանրապետության կրթական համակարգում աղետների ռիսկի նվազեցման ուսուցման և կրթական ոլորտում իրականացվող ծրագրերում աղետների ռիսկի կառավարման բաղադրիչի ներառման գործընթացները, իր ենթակայության կազմակերպություններում պարբերաբար կազմակերպում է աղետների ռիսկի կառավարման կարողությունների զարգացմանն ուղղված միջոցառումներ, մշակութային արժեքների պահպանումը և անհրաժեշտության դեպքում դրանց տարահանման միջոցառումների կազմակերպումը, նպաստում է երիտասարդների ներգրավմանը Հայաստանի Հանրապետությունում հասարակական, կամավորական փրկարարական շարժման ձևավորման ու զարգացման գործընթացների իրականացմանը, կամավորական հրշեջ-փրկարարական ջոկատների ստեղծմանը, իրականացնում է աղետների ռիսկի կառավարման բաղադրիչի ներառումը ոլորտային զարգացման ծրագրերում.

7) Հայաստանի Հանրապետության ֆինանսների նախարարությունը, որը մշակում է աղետների ռիսկի կառավարման ոլորտում բնակչության պաշտպանության միջոցառումների ֆինանսական ապահովման և դրանց ֆինանսավորման հարցերի վերաբերյալ առաջարկությունները.

8) Հայաստանի Հանրապետության էկոնոմիկայի նախարարությունը, որն ապահովում է տնտեսության կայուն գործունեությունը, պարենային և նյութատեխնիկական մատակարարումը, իրականացնում է սննդամթերքի անվտանգության, անասնաբուժասանիտարիայի և բուսասանիտարիայի ոլորտի ծառայություններ, առաջնային սերմնաբուծության, պարենամթերքի ֆիզիկական մատչելիության ապահովման միջոցառումներ, ինչպես նաև ոլորտի զարգացման ծրագրերում աղետների ռիսկի կառավարման բաղադրիչի ներառումը.

9) Հայաստանի Հանրապետության աշխատանքի և սոցիալական հարցերի նախարարությունը, որը, փոխգործակցելով մարզպետարանների հետ, տուժած բնակչության տեղաբաշխման բնակավայրերում կազմակերպում և համակարգում է տուժած բնակչության կենսաապահովման և սոցիալական պաշտպանության հարցերին վերաբերող ծրագրերի շարունակականությունն` օգտագործելով աղետի գոտում պահպանված բնակելի տարածքներն ու սոցիալական ծառայություններ տրամադրող տարածքային կենտրոնների և իր ենթակայությանը հանձնված պետական ոչ առևտրային կազմակերպությունների ռեսուրսները, ներառում է աղետների ռիսկի կառավարման բաղադրիչը ոլորտային զարգացման ծրագրերում.

10) Հայաստանի Հանրապետության պաշտպանության նախարարությունը, որը մասնակցում է արտակարգ իրավիճակների ժամանակ փրկարարական աշխատանքներին, փրկարարական և վթարավերականգնողական աշխատանքների իրականացման համար տրամադրում է ուժեր ու միջոցներ.

11) Հայաստանի Հանրապետության բարձր տեխնոլոգիական արդյունաբերության նախարարությունն իրականացնում է աղետների ռիսկի կառավարման բաղադրիչի ներառումն ոլորտային զարգացման ծրագրերում, արտակարգ իրավիճակների դեպքում էլեկտրոնային հաղորդակցության բոլոր ցանցերի, ծառայությունների, դրանցից ցանկացածի շահագործման և կառավարման համակարգումը, տրամադրում է տիեզերական տեխնոլոգիաներով ստացված աղետների ռիսկի կառավարման գործընթացների իրականացման համար անհրաժեշտ տեղեկատվություն.

12) Հայաստանի Հանրապետության վարչապետի աշխատակազմի սփյուռքի գործերի գլխավոր հանձնակատարը որը համակարգում է սփյուռքի կազմակերպությունների կողմից իրականացվող ծրագրերում աղետների ռիսկի կառավարման բաղադրիչի ներառումը Հայաստանի Հանրապետության արտաքին գործերի նախարարության հետ համագործակցությամբ, կազմակերպում է օտարերկրյա պետություններում գործող սփյուռքի կազմակերպությունների կողմից աղետների ժամանակ անհրաժեշտ մարդասիրական օգնության տրամադրումը.

13) Հայաստանի Հանրապետության կառավարությանը ենթակա քաղաքաշինության կոմիտեն, որն ապահովում է հատուկ և կարևոր, առողջապահական, կրթական, սոցիալական և հասարակական այլ նշանակության օբյեկտների շինարարական աշխատանքների ամբողջ ցիկլի ընթացքում աղետակայուն քաղաքաշինական նորմերի պահպանումը, պատշաճ տեխնիկական վերահսկողության և մոնիթորինգի իրականացումը: Կազմակերպում և համակարգում է սեյսմակայուն շինարարությանը վերաբերող գիտական հետազոտությունների և փորձարարակոնստրուկտորական աշխատանքների, սեյսմակայուն շինարարության բնագա­վառի նորմատիվ տեխնիկական փաստաթղթերի մշակման գործընթացի, տարածքների հետազոտության և ճարտարագիտական պաշտպանության աշխատանքները, ներառում է աղետների ռիսկի կառավարման բաղադրիչը ոլորտային զարգացման ծրագրերում.

14) Հայաստանի Հանրապետության կառավարությանը ենթակա պետական եկամուտների կոմիտեն, որն իրականացնում է ներմուծվող մարդասիրական օգնության նկատմամբ հսկողության իրականացումը, փրկարարական տեխնիկայի, սարքավորումների ու գույքի ներկրման և արտահանման գործընթացների պարզեցված ընթացակարգերի կիրառումը.

15) Հայաստանի Հանրապետության կառավարությանը ենթակա միջուկային անվտանգության կարգավորման կոմիտեն, որը կազմակերպում ու անցկացնում է ատոմային էներգիայի օգտագործման բնագավառի աշխատանքների, օբյեկտների և սարքավորումների անվտանգության գնահատումը, փորձաքննությունը, իրավիճակից ելնելով կազմակերպում է Հայկական ատոմային էլեկտրակայանի (այսուհետ՝ ՀԱԷԿ) աշխատանքի անհապաղ դադարեցումը, ՀԱԷԿ-ից ստացվող տվյալների և վթարային ճառագայթային մոնիթորինգի արդյունքների հիման վրա ՀԱԷԿ-ում ու դրան հարող տարածքներում իրավիճակի գնահատումը, իրավիճակի գնահատման հիման վրա դրա հնարավոր փոփոխության կանխատեսումը, իրավիճակի հնարավոր փոփոխության կանխատեսման հիման վրա Հայաստանի Հանրապետության արտակարգ իրավիճակների նախարարությանը բնակչության պաշտպանության նպատակով անհրաժեշտ պաշտպանական միջոցառումներ իրականացնելու վերաբերյալ առաջարկությունների տրամադրումը, «Միջուկային վթարի մասին օպերատիվ տեղեկացման մասին» կոնվենցիային համապատասխան` միջուկային վթարի մասին միջազգային օպերատիվ ազդարարումը, ներառում է աղետների ռիսկի կառավարման բաղադրիչը ոլորտային զարգացման ծրագրերում

16)Հայաստանի Հանրապետության վարչապետին ենթակա ազգային անվտանգության ծառայությունը, որն իր իրավասությունների սահմաններում համակարգում է պետական կարևորագույն նշանակություն ունեցող օբյեկտների անվտանգության ապահովման գործառույթները.

17) Հայաստանի Հանրապետության վարչապետին ենթակա Հայաստանի Հանրապետության ոստիկանությունը, որը կազմակերպում ու ապահովում է արտակարգ իրավիճակների դեպքում համայնքներում, պաշտպանական, տնտեսության համար ռազմավարական նշանակություն ունեցող, ինչպես նաև բնակչության պաշտպա­նության տեսանկյունից բարձր վտանգավորություն ներկայացնող կազմակերպություն­ներում, պահպանվող օբյեկտներում, բնակչության տարահանման հավաքա­կայաններում և տեղաբաշխման վայրերում, փրկարարական ուժերի և միջոցների շարժման երթուղիներում հասարակական կարգի, պետական սեփականության, բնակչության ունեցվածքի պահպանությունը, անցագրային ռեժիմի կազմակերպումը և իրականացումը, պարեկային ծառայության կազմակերպումը, տարահանման անխափան երթևեկությունը.

18) Հայաստանի Հանրապետության կառավարությանը ենթակա կադաստրի կոմիտեն, որը պետական մարմիններին սահմանված կարգով տրամադրում է կադաստրային, տեղագրական կամ հողաշինարարական քարտեզները, այդ քարտեզները պետական մարմինների կողմից այլ անձանց` ժամանած միջազգային ուժերին կարող են փոխանցվել միայն Հայաստանի Հանրապետության կառավարության որոշման հիման վրա, որի դիմաց անշարժ գույքի պետական ռեգիստրին հատկացվում է համապատասխան փոխհատուցում.

19) Հայաստանի Հանրապետության հանրային հեռարձակողի խորհուրդը, որը կազմակերպում է իր ենթակայության կազմակերպությունների կայուն գործունեությունը, պահուստային շարժական ու շարժական արբանյակային կայանների ծավալումը և աշխատանքը, իրականացնում է արտակարգ իրավիճակներում բնակչության վարքականոնների մասին իրազեկումը, փրկարարական աշխատանքների ընթացքի և աղետի հետևանքների վերաց­ման վերաբերյալ հաղորդումների հեռարձակումը.

20) Հայաստանի Հանրապետության ազգային վիճակագրական կոմիտեն, որը նպաստում է միջազգային նորմերին համապատասխան աղետներին առնչվող վիճակագրական միասնական տեղեկատվական համակարգի ձևավորմանը, համապատասխան պետական մարմիններում աղետների ռիսկի կառավարման դրույթների ներառմամբ վարչական ռեգիստրների վարման գործընթացի կատարելագործմանը,

21) Հայաստանի Հանրապետության վարչապետի աշխատակազմի քաղաքացիական ծառայության գրասենյակը, որը նպաստում է աղետների ռիսկի կառավարման հարցերի ներառմանը քաղաքացիական ծառայողների վերապատրաստման ծրագրերում.

22) Երևանի քաղաքապետարանը, Հայաստանի Հանրապետության մարզպետարանները և համայնքապետարանները, որոնք պարբերաբար իրականացնում են սպառնացող աղետների ռիսկի, համայնքի խոցելիության և կարողությունների գնահատում, ապահովում են մարզային և համայնքային զարգացման ծրագրերում աղետների ռիսկի նվազեցման միջոցառումների և գործողությունների ներառումը, ռիսկերի էլեկտրոնային քարտեզի գործարկումը և ընթացիկ թարմացումը, գլխավոր հատակագծերի ճշգրտման գործընթացում աղետների ռիսկի կառավարման չափորոշիչների ներգրավումը, աղետների ռիսկի կառավարման տեղեկատվական թափանցիկ համակարգի ձևավորումը, երկրատեղեկատվական միասնական համակարգի ստեղծումը, բնակչության տարահանման համար համապատասխան բազային տարածքների հատկացումը, վաղ ազդարարման համակարգերի ներդրումը, շահագործումն ու պահպանումը, անվտանգության մշակույթի ձևավորումը և բնակչության իրազեկման մակարդակի բարձրացումը.

23) hասարակական և գիտական կազմակերպությունները, որոնք հանդիսանում են կարևոր դերակատարներ և նպաստում են աղետների ռիսկի կառավարման համակարգի գիտական ներուժի զարգացմանն, ինչպես նաև համայնքներում աղետների ռիսկի կառավարման խնդիրների իրականացմանը.

24) ապահովագրական ընկերությունները, որոնք աջակցում են աղետներից ապահովագրման համակարգի կայացմանը և նպաստում դրա հետագա զարգացմանը.

25) միջազգային գործընկերները, որոնք օժանդակություն են ցուցաբերում Հայաստանի Հանրապետությունում աղետների ռիսկի կառավարման համակարգի ձևավորմանն ու զարգացմանը: Հիմնական գործընկերների թվում են՝ ՄԱԿ-ի զարգացման ծրագիրը, ՄԱԿ-ի մանկական հիմնադրամը, ՄԱԿ-ի մարդասիրական գործերի համակարգման գրասենյակը, Ճապոնիայի միջազգային համագործակցության գործակալությունը, Շվեյցարիայի զարգացման և համագործակցության գործակալությունը, Եվրոպայում անվտանգության և համագործակցության կազմակերպությունը, Համաշխարհային բանկը, Ասիական զարգացման բանկը, Գերմանիայի տեխնիկական օժանդակության գործակալությունը, Հայկական կարմիր խաչի ընկերությունը, «ՕքսԵՋեն» հիմնադրամը, «Վորլդ Վիժն» կազմակերպությունը, ԱՄՔՈՐ կազմակերպությունը և այլն:

**VIII. ՄԻՋԱԶԳԱՅԻՆ ՓՈՐՁԸ**

39. Ազգային ջանքերը և կարողությունները լրացնելու նպատակով հարկավոր է զարգացնել միջազգային համագործակցությունը տարբեր երկրների և միջազգային կազմակերպությունների հետ:

40. Ճապոնիայի միջազգային համագործակցության գործակալության կողմից Հայաստանի Հանրապետությունում սեյսմիկ ռիսկի գնահատման և կառավարման պլանավորման ծրագրի շրջանակներում իրականացվել է Երևան քաղաքի սեյսմիկ ռիսկի գնահատման ու կառավարման պլանավորման ծրագիրը: Գործակալության կողմից իրականացվում է Հայաստանի Հանրապետությունում սողանքների ռիսկի նվազեցմանն ուղղված սողանքների մշտադիտարկման և գնահատման համակարգերի ձևավորման ծրագիրը:

41.Հայաստանի Հանրապետության արտակարգ իրավիճակների նախարարությունը Շվեդիայի և Լիտվայի արտակարգ իրավիճակների նախարարությունների հետ համատեղ իրակականացում է Թվինինգ ծրագիրը: Ծրագրի հիմնական նպատակն է Հայաստանի Հանրապետությունը դարձնել աղետների նկատմամբ ավելի դիմակայուն և ապահովել տարբեր աղետների ռիսկերի էական նվազեցում: Թվինինգ ծրագիրը բաղկացած է երեք հիմնական բաղադրիչներից՝

1. բնակչության պաշտպանության իրավական և օրենսդրական շրջանակի բարելավում,
2. բնակչության պաշտպանության համապարփակ համակարգի արդյունավետության  բարելավում,
3. կարողությունների զարգացում՝ մարդկային ռեսուրսների կառավարման արդյունավետությունը և զարգացումն ապահովելու համար։

42. Ռուս-Հայկական մարդասիրական արձագանքման կենտրոն» միջկառավարական ոչ առևտրային կազմակերպության (այսուհետ՝ ՌՀՄՍԿ) միջոցով իրականացվում են ՌՀՄԱԿ արձագանքող բաղկացուցչի կազմում ընդգրկված Արտակարգ իրավւիճակների նախարարության ստորաբաժանումները փրկարարական գույքով և տեխնիկայով համալրման, կադրերի ուսուցման և որակավորման բարձրացման երկարամյա ծրագրեր՝ սերտ համագործակցելով ՌԴ ԱԻՆ, ինչպես նաև Քաղացիական պաշտպանության միջազգային կազմակերպության, Կարմիր խաչի միջազգային կոմիտեի, ՄԱԿ-ի Զարգացման ծրագրի գրասենյակի հետ:

43. Շվեյցարիայի զարգացման և համագործակցության գործակալության հետ համատեղ իրականացվել են աղետներին պատրաստվածության մակարդակի բարձրացման և փրկարարական ուժերի կարողությունների հզորացման ծրագրեր, որոնք լուրջ դեր են ունեցել փրկարարական ուժերի պատրաստվածությունը միջազգային չափորոշիչների պահանջներին համապատասխանեցնելու հարցում:

44. Գերմանիայի Դաշնության կարմիր խաչի, Ճգնաժամային կառավարման ազգային կենտրոնի, «Աղետների ռիսկի նվազեցման ազգային պլատֆորմ» հիմնադրամի և Հայաստանի Հանրապետության արտակարգ իրավիճակների նախարարության Ճգնաժամային կառավարման պետական ակադեմիայի հետ համատեղ իրականացվել է ճգնաժամային կառավարման կենտրոնների և «911» ծառայության օպերատորների, հրահանգիչների և դիսպետչերների պատրաստման ծրագիր, որի արդյունքում այն ներառվել է ակադեմիայի կրթական ծրագրերում:

45. «Պետությունների և համայնքների մակարդակով աղետներին դիմակայելու կարողությունների զարգացման» Հյոգոյի գործողությունների 2005-2015 թվականների ծրագրի իրավահաջորդ է հանդիսանում Աղետների ռիսկի նվազեցման Սենդայի 2015-2030 թվականների գործողությունների ծրագիրը, որն ընդունվել է 2015 թվականի մարտի 18-ին Ճապոնիայի Սենդայ քաղաքում կայացած ՄԱԿ-ի աղետների ռիսկի նվազեցման երրորդ համաշխարհային համաժողովի ժամանակ, որտեղ մասնակից 187 պետությունները մեկ անգամ ևս հաստատել են իրենց պատրաստակամությունն առաջնահերթ կարգով լուծելու աղետների ռիսկի նվազեցման և աղետներին դիմակայելու կարողությունների զարգացման հետ կապված խնդիրները՝ դիտարկելով այն երկրի կայուն զարգացման և աղքատության կրճատման համատեքստում, և անհրաժեշտության դեպքում, ներառելու այդ խնդիրները ռազմավարություններում, գործողությունների ծրագրերում, պլաններում և բյուջետային ծրագրերում:

46. Միջազգային, ինչպես նաև հայաստանյան փորձն աղետների ռիսկի նվազեցման ոլորտում ենթադրում է առկա, գործող ազգային ռազմավարությունների կամ հայեցակարգերի վերանայում` հաշվի առնելով Սենդայի գործողությունների ծրագրի սկզբունքներն աղետների ռիսկի կառավարման գործընթացներում, ինչպիսիք են աղետների ռիսկի գիտակցումը, կառավարման բոլոր մակարդակներում աղետներին դիմակայելու կարողությունների զարգացումը, աղետների ռիսկին վերաբերող տեղեկատվության տրամադրման մեխանիզմների հստակեցումը, աղետների ռիսկի նվազեցման խթանմանը նպաստող գործողությունների հստակ պլանավորումը կառավարման բոլոր մակարդակներում, աղետներին պատրաստվածության մակարդակի բարձրացումը:

**IX. ԱԿՆԿԱԼՎՈՂ ԱՐԴՅՈՒՆՔՆԵՐԸ**

47. Ռազմավարության իրականացումից ակնկալվող արդյունքներն են՝

1) աղետների ռիսկի կառավարման համակարգի բոլոր մակարդակներում բնակչության պաշտպանության պլանավորում, համակարգի գործունեության կազմակերպման գործընթացի սահմանում.

2) աղետներից ապահովագրման արդիական համակարգի ներդրում.

3) դպրոցներին սպառնացող աղետների ռիսկի կառավարման կարողությունների հզորացում, դպրոցի անձնակազմի և աշակերտների անվտանգության ապահովման մակարդակի բարձրացում` կիրառելով ներառական և երեխայակենտրոն մոտեցում.

4) միջազգային չափանիշներին համապատասխան ոլորտը կարգավորող իրավական ակտերի առկայություն.

5) միջազգային մարդասիրական օգնության ստացման և տրամադրման, միջազգային փրկարարական ուժերի երկիր մուտքի և ելքի գործընթացների հստակեցում, պարզեցում և դյուրինացում, արտակարգ իրավիճակներում միջազգային ուժերին աջակցության տրամադրման գործընթացի ապահովում և ընդունող երկրի աջակցության ցանցի առկայություն.

6) աղետների ժամանակ վնասների և կարիքների արագ գնահատման կարողությունների առկայություն.

7) Հայաստանի Հանրապետության մարզերում և համայնքներում աղետների ռիսկի գնահատման և կառավարման միջազգային չափանիշներին համապատասխան կարողությունների առկայություն, համայնքներին սպառնացող աղետների ռիսկի գնահատման, կառավարման կարողությունների հզորացում.

8) դիմակայուն համայնքների կարողությունների հզորացում, համայնքներում աղետների ռիսկի կառավարման պլանների առկայություն և իրականացում.

9) աղետների ռիսկի կառավարման հարցերի և դրանց դասավանդման հմտությունների ձևավորում, ոլորտային գիտելիքների ձևավորում ուսուցանվողների մոտ և այդ հարցերով դասավանդման միասնական մեթոդաբանության ձևավորում.

10) աղետների ռիսկի կառավարման մարզային գործուն թիմերի առկայություն, մարզերին սպառնացող աղետների ռիսկի կառավարում, աղետակայուն մարզերի ձևավորում.

11) արտակարգ իրավիճակներում բնակչության վաղ ազդարարման գործուն համակարգի առկայություն` հաշվի առնելով հատուկ կարիքներ ունեցող անձանց առանձնահատկությունները.

12) արդի պահանջներին ու միջազգային գործընթացներին համապատասխան ոլորտին առնչվող ռազմավարական փաստաթղթերի և իրավական ակտերի առկայություն.

13) միջազգային չափանիշներին համապատասխան քաղաքաշինության բնագավառի նորմատիվ փաստաթղթերի առկայություն, հասարակական և հատուկ նշանակության շենքերի սեյսմակայունության բարձրացում.

14) աղետների ռիսկի կառավարման միջոցառումների ներառում պետական նպատակային և համայնքային զարգացման ծրագրերում, պլաններում և բյուջեներում.

15) աղետների ռիսկի կառավարման ոլորտում մասնավոր ներդրումների ներգրավվում, նորարարության և տեխնոլոգիական զարգացման խթանում.

16) hետաղետային արագ վերականգման և հետագա վերակառուցման պլանների առկայություն.

17) Հայաստանի Հանրապետության մարզերում և համայնքներում փրկարարական աշխատանքների համար անհրաժեշտ նյութական բազայի համալրում և արդիականացում` ժամանակակից փրկարարական, բժշկական, բժշկասանիտարական գույքով, ուսումնական սարքավորումներով.

18) բոլոր մակարդակներում տեղեկատվության կառավարման կարողությունների հզորացում.

19) պետական և համայնքային բյուջեներում աղետների ռիսկի նվազեցմանն ուղղված միջոցառումների ֆինանսավորման ավելացում:

48. Ռազմավարության իրականացումից սպասվելիք արդյունքները, տնտեսական, կառուցվածքային, իրավական, սոցիալական, առողջապահական, մշակութային, կրթական, բնապահպանական, տեխնոլոգիական, քաղաքական գործիքների կիրառման միջոցով, կլինեն աղետների կանխումն ու կանխարգելումը, աղետների ռիսկի նվազեցումը և կառավարումը, աղետներին արդյունավետ արձագանքումը, հետաղետային վերականգնման կարողությունների հզորացումը, դիմակայունության մշակույթի ձևավորումը:

**X. ՌԱԶՄԱՎԱՐՈՒԹՅԱՆ ԳՈՐԾԸՆԹԱՑԻ ՂԵԿԱՎԱՐՄԱՆ, ՄՈՆԻԹՈՐԻՆԳԻ ԵՎ ԳՆԱՀԱՏՄԱՆ ԸՆԹԱՑԱԿԱՐԳԵՐԸ**

49. Ռազմավարության գործընթացի ղեկավարման և համակարգման համար ձևավորվում է ռազմավարության ղեկավարման խորհուրդ (այսուհետ` Խորհուրդ), որը Հայաստանի Հանրապետության արտակարգ իրավիճակների նախարարին առընթեր խորհրդակցական մարմին է:

50. Խորհրդի նախագահ է հանդիսանում Հայաստանի Հանրապետության արտակարգ իրավիճակների նախարարը, իսկ խորհրդի քարտուղար` Սենդայի 2015-2030 թվականների գոր­ծո­ղությունների ծրագրի ազգային համակարգողը:

51. Խորհրդի անդամներ են Հայաստանի Հանրապետության առողջապահության, աշխատանքի և սոցիալական հարցերի, արտաքին գործերի, շրջակա միջավայրի, էկոնոմիկայի, տարածքային կառավարման և ենթակառուցվածքների, բարձր տեխնոլոգիական արդյունաբերության, կրթության, գիտության, մշակույթի և սպորտի, ֆինանսների նախարարների տեղակալները, Հայաստանի Հանրապետության վարչապետին ենթակա Հայաստանի Հանրապետության ոստիկանության պետի տեղակալը և Հայաստանի Հանրապետության ազգային վիճակագրական կոմիտեի նախագահի տեղակալը, Երևանի քաղաքապետի տեղակալը:

52. Խորհուրդը, ըստ անհրաժեշտության, գումարում է նիստեր, բայց ոչ պակաս, քան տարին մեկ անգամ: Խորհրդի նիստերը վարում է Խորհրդի նախագահը: Խորհրդի քարտուղարը կազմակերպում է նիստերի անցկացումը, նիստերի արձանագրությունների կազմումը, խորհրդի անդամներին ապահովում է համապատասխան տեղեկատվական փաստաթղթերով, խորհրդի որոշումներն առաքում է կատարողներին:

53. Խորհրդի աշխատակարգը հաստատում է Խորհրդի նախագահը:

54. Ռազմավարության գործընթացի մոնիթորինգի և գնահատման համար «Աղետների ռիսկի նվազեցման ազգային պլատֆորմ» հիմնադրամի ներքո, Հայաստանի Հանրապետության արտակարգ իրավիճակների նախարարության կողմից ստեղծվում են մոնիթորինգի և գնահատման աշխատանքային խմբեր: Աշխատանքային խմբերն իրենց կողմից կատարված աշխատանքները քննարկում են տարեկան չորս անգամ` յուրաքանչյուր եռամսյակի ավարտից հետո, իսկ կիսամյակային և տարեկան արդյունքները հաշվետվության ձևով ներկայացնում են Խորհրդի նախագահին:

**XI. ՌԱԶՄԱՎԱՐՈՒԹՅԱՆ ԻՐԱԿԱՆԱՑՄԱՆ ՖԻՆԱՆՍԱԿԱՆ ԱՂԲՅՈՒՐՆԵՐԸ**

55. Աղետների ռիսկի կառավարման գործունեությունը ծախսատար է և հնարավոր չէ իրականացնել հենվելով մեկ ֆինանսական աղբյուրի վրա: Անհրաժեշտ է սահմանել աղետների ռիսկի կառավարման առաջնահերթությունները՝ հստակ չափորոշիչներով և ժամկետներով, համապատասխան միջոցառումներ ներառելով միջնա­ժամ­կետ և երկարաժամկետ ծախսային ծրագրերում:

56. Աղետների ռիսկի կառավարման գերակայությունները պետք է սահմանվեն յուրա­քանչյուր ոլորտում և ներառվեն զարգացման ծրագրերում` համապատասխան ոլորտին հատկացվող բյուջեի միջոցներով իրականացնելու նպատակով:

57. Հաշվի առնելով այն հանգամանքը, որ նախապես ծախսեր կատարելով, տնտեսական և ֆինանսական տեսանկյունից, աղետի կանխարգելումը և կանխումը յոթից տաս անգամ ավելի արդյունավետ է, քան հետևանքների վերացումը, այդ պատճառով անհրաժեշտ է՝

1) հայթայթել ֆինանսավորման նոր աղբյուրներ, բնակչության առողջության և շրջա­պատի համար վտանգ ներկայացնող կազմակերպություններին օրենսդրական փոփոխությունների արդյունքում պարտավորեցնել ապահովելու իրենց գործունեության ռիսկի գոտում գտնվող բնակչության և տարածքների պաշտպանությունը կամ իրենց եկամուտներից այդ նպատակով հատկացումներ կատարելու համապատասխան համայնքների կամ պետական բյուջեներ.

2) բարերարների և գործարարների հովանավորությամբ համայնքներում ստեղծել հիմնադրամներ (մարդասիրական, աղետներին հակազդման և այլն).

3) ընդլայնել միջազգային ծրագրերը` ստանալով պետության գործուն աջակցությունը և խրախուսանքը.

4) նոր շինարարություն ծավալելիս համապատասխան իրավական ակտերով և նորմերով շինարարական աշխատանքների պատվիրատուներին պարտադրել կառուցելու ապաստարաններ, ներդնելու հրդեհաշիջման համակարգեր և փրկարարական աշխատանքներին նպաստող այլ համակարգեր.

5) բնակավայրերի տարաբնակեցման և զարգացման ծրագրերում հաշվի առնել ինչպես բնակավայրի դիրքի ընտրությունը, այնպես էլ արտադրական հզորությունների և առողջապահական հիմնարկների նպատակահարմար բաշխումն` արտակարգ իրավիճակների կանխման, կանխարգելման և փրկարարական աշխատանքների արդյունավետ ծավալման և պատերազմի ժամանակ բնակչության պաշտպանության կազմակերպման տեսանկյունից:

58. Աղետների ռիսկի կառավարման համակարգի ֆինանսավորման աղբյուրները կարող են լինել.

1) պետական բյուջեն.

2) տեղական ինքնակառավարման մարմինների բյուջեները,

3) «Աղետների ռիսկի նվազեցման ազգային պլատֆորմ» հիմնադրամի միջոցները,

4) բնակչության առողջության և շրջապատի համար վտանգ ներկայացնող կազմակերպությունների ներդրումները,

5) միջազգային և դոնոր կազմակերպությունների ներդրումները.

6) մասնավոր հատվածի ներդրումները,

7) հնարավոր վարկային միջոցները,

8) օրենքով չարգելված այլ աղբյուրները: